b'\n_START_ARTICLE_\nLevonorgestreeli\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nLevonorgestreeli on huoneenl\xc3\xa4mp\xc3\xb6tilassa kiteist\xc3\xa4 ainetta. Yhdiste on veteen liukenematonta, mutta liukenee hieman etanoliin ja hyvin kloroformiin. Levonorgestreeli on optisesti aktiivista ja sen kiertokyky kloroformiliuoksessa on -32,4. Levonorgestreeli on vaikutukseltaan progestiini eli se sitoutuu progesteronireseptoreihin ja est\xc3\xa4\xc3\xa4 ovulaation sek\xc3\xa4 paksuntaa kohdunkaulan limakalvoa. Levonorgestreelill\xc3\xa4 on useita antotapoja. Sit\xc3\xa4 voidaan annostella tablettina joko yhdess\xc3\xa4 etinyyliestradiolin kanssa tai yksin\xc3\xa4\xc3\xa4n, laastarina, ihonalaisena implanttina tai kohtuun asetettavana hormonikierukkana. Levonorgestreeli\xc3\xa4 voidaan k\xc3\xa4ytt\xc3\xa4\xc3\xa4 j\xc3\xa4lkiehk\xc3\xa4isyyn. L\xc3\xa4\xc3\xa4keaine pienent\xc3\xa4\xc3\xa4 raskauden todenn\xc3\xa4k\xc3\xb6isyytt\xc3\xa4 57\xe2\x80\x9393\xc2\xa0%. Levonorgestreelin haittavaikutukset ovat samankaltaisia kuin muillakin progestiineilla.'